Via_Crucis
Via Crucis Urazion a pië via: O Seniëur Gejù Crist, ti Via Crucis va nce al didancuei inant. Tu nes nvieies a purté pea la crëusc; tl medemo tëmp nes mpermëtes de nes judé a la purté. Ulon dì de “sci” ala ulentà dl Pere sun paravis, ajache son segures che la nes mëina ala redenzion. Chël Bel Die ti à ulù tan bon al mond che l à dat ca si sëul fi, acioche uniun che crë te ël ne vede nia perdù, ma arjonje la vita eterna. 1. Stazion: Gejù vën cundanà a mort P.: Nëus te aduron, o seniëur, y te laudon, J.: ajache cun ti santa crëusc es salvà l mond. Gejù à te duta si vita mé fat dl bën y mpo vëniel cundanà. Nce nëus giudicon suënz i autri o union nstësc giudichei. L dì ju de jënt desdruj la legrëza y la pesc. - Gejù Crist, ulon prië per duc chëi che ie unii giudichei ngiustamënter. 2. Stazion: Gejù pea do la crëusc Gejù cëria la crëusc sun si sciables zënza se paré. Nscila dëssa nce fé duc chëi che ti va do a Gejù. Tla vita nes vëniel ciarià su d'uni sort de crëujes: malaties, la mort de zachei che on gën, degun lëur, delujions y truep d'autri festidesc. - Seniëur Gejù Crist, tu es purtà la crëusc de ti bona. Judenes a purté cun ardimënt uni crëusc che te lasces pro. 3. Stazion: Gejù toma l prim iede sota la crëusc Gejù toma sota l pëis dla crëusc, ma l leva riesc inò su per jì inant. La streda che l Pere ti à mustrà, ne n’ie mo nia fineda. La crëujes che on da purté te nosta vita nes sà suënz massa pesoces y suënz nes lascions druché ju bele dala plu pitles. - Seniëur Gejù Crist, tu es tenì tres nchin ala fin; danes la forza a ne dé nia su dan ai problems dla vita. 4.Stazion: Gejù anconta si oma Maria ne possa nia mancë tl'ëura dl duel de si Fi. Ëila l anconta cun n cuer da oma, per ti sté daujin y l cunsulé. Nce nëus vivon te na familia y sention che tucon adum. I genitores tol pert ai festidesc di mutons y i mutons patësc pea la suferënzes de pere y oma. - Seniëur Gejù Crist, ancunté ti oma te à dat forza sun la streda dl Calvare. Judeti nce a nosta families, acioche genitores y mutons posse se avëi gën y se tò dl'aurela de se scuté su un cun l auter. 5. Stazion: Scimon de Zirene ti juda a Gejù a purté la crëusc Gejù porta mo al didancuei la crëusc per duc chëi che patësc. Tan suënz ons’a nëus ancuntà jënt che ova de bujën de aiut y nëus ne ti on nia judà: jënt sëula o descunsuleda, pueresc o andicapei. Gejù à dit: “Dut chël che arëis fat a un de mi mëndri fredesc, l arëis fat a mi.” - Seniëur Gejù Crist, lascenes udëi ite i bujëns di autri y danes la forza de judé. 6. Stazion: Veronica ti dà a Gejù n drap de lin Veronica, n'ëila d'ardimënt y de bon cuer cumuev Gejù cun n sëni d'amor. Chësc fat desmostra, che te uni situazion pudons fé na bona opra. Nce nëus on suënz de bujën de zachei che nes scota su, che nes cunsieia y nes cunsulea te mumënc de deficultà. - Seniëur Gejù Crist, cëla sun duc chëi che patësc y lascia pro che i giape zachei che ti sta daujin. 7. Stazion: Gejù toma l secondo iede sota la crëusc La streda che porta ala salvëza ie longia y sfadiëusa. Gejù toma inò. Ma ël sà che per salvé l'umanità muessel inò levé su. Nce nëus nes sention suënz dëibli y tumon tl picià. Ma Gejù nes juda a levé su y jì inant. - Seniëur Gejù Crist, nce do l secondo iede che te ies tumà, ne l’es nia data su. Judenes a avëi for la ulentà y la forza de levé su, canche tumon tl picià. 8. Stazion: Gejù anconta l'ëiles che bredla Gejù ti dij al'ëiles che l anconta de ne bradlé nia per ël, ma per si picëi. L'ëiles ne n’ova mo nia capì che a fé patì Gejù ie i picëi dl'umanità, nce nosc picëi. L ie l picià che fej patì nosc Seniëur. L ie l picià che musson cumbater. - Seniëur Gejù Crist, tu es pensà a nëus tl mumënt plu rie. Judenes a giaurì nosc uedli per l duel di autri, mpede pensé for a nëus nstësc. 9. Stazion: Gejù toma l terzo iede sota la crëusc L odio, i stritoc y la vieres desdruj l'umanità. Cun si tumé l terzo iede à Gejù ulù ti dì a duta la jënt: Destudëde l fuech dla viulënza, fermëde la vieres, laurëde per la pesc. - Gejù, judenes a amé ulache l vën udià, a purdené ulache l vën ufendù, a lië adum ulache l vën strità. 10. Stazion: A Gejù ti vëniel tëut l guant Gejù se lascia tò dut, monce si guant. Ël uel se duné de plën a nëus, per nes nsenië a nes destaché da nosc egoism y a servì cun umeltà. - Gejù, tu es supurtà tan de gran mei per nes salvé. Nsënienes a miuré nëus nstësc, dan auzé ora i defec di autri. 11. Stazion: Gejù vën mbrucià sun la crëusc La mans y i piesc de Gejù, che à fat tan dl bën y tan de miraculi, vën śën mbrucëi sun la crëusc. Ma si cuer d'amor bat for mo per l'umanità. La persona ie suënz tenteda a druché ju i autri ti tulan nsci la libertà. - Seniëur Gejù Crist, ulon te prië per duc chëi che on fat ora stlec; judeti a ancunté zachei che i tole su coche i ie, no coche i vën giudichei dai autri. 12. Stazion: Gejù mor sun la crëusc Cun la mort nes à Gejù dunà l ultimo che l pudova nes dé: si vita. Nsci nes al giaurì la porta ala vita eterna dl paravis. Gejù à dit: “Chi che uel salvé si vita, chël la perderà; ma chi che arà perdù si vita per mé y per l vaniele, chël la selverà.” (Mc 8,35) - Seniëur Gejù Crist, tu es dat ca dut; danes la forza de duné sciche tu. 13. Stazion: Gejù vën tëut ju dala crëusc y metù tl grëm de si oma A Nazaret ova Maria dit de sci al angiul Gabriel y ova pudù purté l Fi de Die te si grëm. Śën dijela inò de sci y tën l Fi mort te si grëm. Chësc “sci” ie n gran sëni de speranza per nëus. Nce nëus son datrai pra vascel de na persona che an gën; ma Gejù nes à dat la speranza che la vita ne fina nia tlo. - Seniëur Gejù Crist, judeti a duc chëi che ne n’à deguna speranza a udëi ite l fin dla vita. 14. Stazion: Gejù vën metù tl sepolcher Nce nëus muriron y uniron suplii sciche Gejù. Ël nes à nce dit che ressusciteron cun ël. Perchël ne daussons nia nes fé dainora, sciche autri che ne n’à deguna speranza. - Seniëur Gejù Crist, pënsa a duc nosc defonc y a nëus tl'ëura de nosta mort y lascenes ressuscité deberieda cun té per ruvé tl rëni dla vita eterna. Urazion: Pere Idie, tu es per mesun de ti Fi desdrù la mort y nes es giaurì la porta dla vita eterna. Cunzed a nëus de unì renuvei te ti Spirt per scumencé na vita nueva tl linëus de Gejù ressuscità, che ie Die y viv y rënia cun té tl'unità dl Spirt Sant per duc i seculi di seculi. Amen.